**Előterjesztés**

**Szombathely Megyei Jogú Város Közgyűlése**

**Gazdasági és Városstratégiai Bizottság 2017. május 15–i ülésére**

**Javaslat a Markusovszky Egyetemi Oktatókórház támogatására**

Szombathely Megyei Jogú Város Önkormányzata Közgyűlése az önkormányzat 2017. évi költségvetéséről szóló 4/2017.(III.7.) önkormányzati rendelete 11. § (10) pontja az alábbiak szerint rendelkezik:

„Az önkormányzat által alapított és fenntartott költségvetési intézmények kivételével támogatás éves 10.000 eFt összeghatár felett annak adható, aki a működésének egészét tekintve a 2016. év teljes pénzügyi, szakmai beszámolóját, valamint a 2017. évi pénzügyi, szakmai tervét benyújtja, és az alapján a Gazdasági és Városstratégiai Bizottság a támogatást jóváhagyta. Amely szervezet 2016. évben 10.000 eFt összeghatár felett kapott támogatást, 2017. évben csak akkor kaphat támogatást, ha a működésének egészét tekintve a 2016. év teljes pénzügyi, szakmai beszámolóját benyújtja, és az alapján a Gazdasági és Városstratégiai Bizottság a támogatást jóváhagyta.”

I.

Szombathely Megyei Jogú Város Önkormányzata Közgyűlése az önkormányzat 2017. évi költségvetésről szóló 4/2017.(III.7.) önkormányzati rendeletében az „Önkormányzati felhalmozási kiadások / Markusovszky kórház támogatása” tételsoron 50.000.000,- Ft előirányzatot biztosított a Markusovszky Egyetemi Oktatókórház részére. A kórház számára az Önkormányzat az 50 millió forint összeget támogatási szerződés keretében biztosítja.

II.

Az Egészségügyi Szakmai Bizottság 6/2017. (II.1.) ESzB. sz. határozatában a Markusovszky Egyetemi Oktatókórház részére 100.000, - Ft összegű támogatást ítélt meg a „Ritka betegségekkel foglalkozó” könyvsorozat megjelentetéséhez”, valamint a 15/2017. (III.1.) ESzB. sz. határozatában 80.000,- Ft összegű támogatásról döntött a kórházi dolgozók „Fertőtlenítő-Sterilizáló OKJ-s tanfolyamának” elvégzéséhez.

III.

Szombathely Megyei Jogú Város Polgármestere úgy döntött, hogy a Markusovszky Egyetemi Oktatókórház részére 250.000,- Ft összegű támogatást biztosít a „Ritka betegségekkel foglalkozó” könyvsorozat megjelentetéséhez.

A támogatási szerződések megkötéséhez szükséges az önkormányzat 2017. évi költségvetéséről szóló 4/2017.(III.7.) önkormányzati rendelete 11. § (10) pontja meghatározott dokumentumok benyújtása.

A Markusovszky Egyetemi Oktatókórház a szükséges dokumentumokat fenti rendelet 11. § (10) pontjában foglaltaknak megfelelően benyújtotta. A kórház 2016. évi pénzügyi, szakmai beszámolója, valamint 2017. évi pénzügyi, szakmai terve az előterjesztés mellékletét képezik, amely a terjedelmére tekintettel elektronikusan kerül kiküldésre.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2017. május „ ”

**(: Koczka Tibor :)**

**HATÁROZATI JAVASLAT**

**…../2017. (V.15.) GVB számú határozat**

1. Szombathely Megyei Jogú Város Közgyűlése Gazdasági és Városstratégiai Bizottsága (a továbbiakban: Bizottság) Szombathely Megyei Jogú Város Önkormányzata Közgyűlésének az önkormányzat 2017. évi költségvetéséről szóló 4/2017. (III. 7.) önkormányzati rendelete 11. § (10) pontja alapján kapott felhatalmazás szerint a Markusovszky Egyetemi Oktatókórház 2016. évi pénzügyi, szakmai beszámolóját, valamint a 2017. évi pénzügyi, szakmai tervét megtárgyalta.
2. A Bizottság a Markusovszky Egyetemi Oktatókórház 2017. évi – az előterjesztésben szereplő - támogatásait jóváhagyja.
3. A Bizottság felkéri a polgármestert, hogy a megállapodások aláírásához szükséges intézkedéseket tegye meg.

**Felelős:** Koczka Tibor alpolgármester

Molnár Miklós alpolgármester

Lendvai Ferenc, a Bizottság elnöke

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal (1-2. pontok vonatkozásában)

2017. június 15. (3. pont vonatkozásában)